**MHTT kerek évfordulós köszöntés Dr. Turcsányi Károly professzornak**

A Magyar Hadtudományi Társaság (MHTT) elnöke 80. születésnapja alkalmából köszöntötte Turcsányi Károly ny. mk. ezredes, Professor Emeritust, az MTA doktorát. Turcsányi Károly professzor köszöntésére rendhagyó módon az MHTT "Mindenki Hadtudománya" előadássorozat 2024. évi nyitóelőadásán került sor február 8-án. Itt Prof. Dr. Szenes Zoltán nyá. vezérezredes, az MHTT elnöke köszöntötte Turcsányi professzort, az MHTT, Láhner György Haditechnikai Klub elnökét. Az MHTT elnöke elmondta, hogy Turcsányi Károly professzor a hadtudományon belül a katonai műszaki tudományok, továbbá a logisztika művelője, kutatója, tudományszervezője és aktív tudományos közéleti szereplője. Prof. Dr. Turcsányi Károly ny. mk. ezredes a Magyar Hadtudományi Társaság alapító tagja. 1987-től kapcsolódott be a Kiss Károly Hadtudományi Klub munkájába. 1989-ben alapítója, 1990-től elnöke volt a MHTT Láhner György Haditechnikai Klubnak.

Szenes vezérezredes elmondta, hogy Prof. Dr. Turcsányi Károly ny. mk. ezredes 1944. február 7-én született katonacsalád tagjaként és 1966-ban vette át kitüntetéses tiszti oklevelét az Egyesített Tiszti Iskolán. A csapatoknál harckocsizó tisztként dolgozott. 1975-ben jeles diplomával végezte el a Budapesti Műszaki Egyetem Közlekedésmérnöki Karát. Okleveles mérnök katonaként több évet csapatoknál, üzemeltető mérnöki beosztásban töltött. Ezt követően egy évtizeden át a Honvédelmi Minisztériumban dolgozott. A 80-as évek közepén a moszkvai Malinovszkij Páncélos akadémiát arany medál kitüntetéssel végezte el.

Szenes tábornok kiemelte, hogy Turcsányi Károly 40 éves munkássággal bír az egyetemen: a ZMNE-n, majd 2012-től az NKE-n a katonai felsőoktatásban oktatóként, 12 évig tanszékvezetőként és 10 évig dékán-helyettesként töltött be beosztásokat. Kandidátusi tudományos fokozatát 1990-ben szerezte. 1998-ban négy esztendőre elnyerte a Széchenyi Professzori ösztöndíjat, 2003-ban pedig a Pro Universitate et Stientia díj tulajdonosa lett. 2009-ben 100%-os értékeléssel védte meg MTA doktori értekezését. 2014-től NKE professor emeritus. Tagja az MTA VI. Műszaki Tudományok Osztály Közlekedéstudományi Bizottságának. Alapító tagja a Katonai Műszaki Doktori Iskolának, több cikluson át a haditechnika tudományszak vezetője volt. Témavezetésével 15 fő szerzett tudományos (PhD) fokozatot. Három cikluson keresztül választották meg az Egyetemi Habilitációs Bizottság elnökévé. 2008-ban vezette az egyetem akkreditációs beadványainak elkészítését. 2009-ben és 2010-ben eredményesen irányította az egyetem Felsőoktatási Minőségi Díj pályázatának kidolgozását. Minőségbiztosításáról szóló könyvében külön fejezetet szentelt a felsőoktatás minőségbiztosításának, az akkreditációnak és az egyetemi rangsoroknak.

Dr. Turcsányi Károly professzor két cikluson át volt a Magyar Tudományos Akadémia Logisztikai Osztályközi Állandó Bizottság elnöke, jelenleg az MTA LOÁB társelnöke. A Katonai Logisztika folyóirat szerkesztőbizottságának elnöke. Szenes vezérezredes kiemelte Turcsányi professzor szerepét a polgári egyetemekkel való tudományos együttműködésben.

Turcsányi professzor pályafutása gazdag elismerésekben. A nevesebbek az elmúlt évekből: Az Egyetem Kiváló Oktatója (1992), Széchenyi Professzori Ösztöndíj (1998-02), a Magyar Professzorok Világtanácsának Pro Universitate et Stientia díja (2003), Bolyai kard (2004), Bolyai János gyémánt fokozatú témavezetői hadmérnöki díj (2009), 56-os Magyar Szabadságharc Lovagkereszt (2010), Tanárky Sándor díj (2010), MHTT életmű díj (2018) illetve 11 katonai kitüntetés. 13 könyve, 18 könyvrészlete, 6 felsőoktatási tankönyve jelent meg haditechnikai, műszaki, minőségügyi, logisztikai és hadtudományi témákban. Publikációi száma meghaladja a 260-at, amelyből 15 idegen nyelven, többségében külföldön jelent meg.

Válaszbeszédében Turcsányi professzor megköszönte az MHTT elnökének méltató szavait és a polgári egyetemekkel való tudományos együttműködés fontosságát hangsúlyozta. Végül az MHTT elnöke könyvet és emléklapot adott át 80. születésnapja alkalmából Prof. Dr. Turcsányi Károlynak, az MTA doktorának. (Összeállította: Dr. Hegedűs Ernő alez.)